Divadlo Romathan

Divadlo Romathan je divadlo rómskej národnostnej menšiny v meste Košice. Bolo založené v roku 1992 a je jediným divadlom svojho druhu na Slovensku. Svoje predstavenia uvádza v rómčine i slovenčine.

 Dejiny 
Divadlo bolo zriadené ministerstvom kultúry v máji 1992 a do roku 1996 bolo v jeho pôsobnosti. Prvou riaditeľkou až do sezóny 1997/1998 bola Anna Koptová. Po nej do funkcie nastúpil Karel Adam. Za odvolaním Anny Koptovej stál Karol Horváth podpredseda R.O.I , ktorý dosadil Karola Adama za riaditeľa. Počas organizačno-štrukturálnych zmien v divadelnej sieti prešlo divadlo v roku 1996 pod pôsobnosť košického kraja, čím strácalo právnu subjektivitu a podalo sťažnosť k ústavnému súdu. Súd sťažnosť zamietol.

Divadlo získalo právnu subjektivitu rozhodnutím vlády až 1. apríla 1999, naďalej však zostalo pod riadením kraja. Počet zamestnancov od vzniku divadla klesá, zo stovky pri vzniku na 37 umeleckých a 4 technicko-administratívnych v roku 2002. Situáciu vedenie zdôvodňuje nedostatočnou dotáciou zo strany štátu, ktorá zostala vo fixnej výške počas desiatich rokov na 7 miliónoch korún ročne.

V rámci investičného programu do oblasti kultúry Košického samosprávneho kraja sa v roku 2021 vyčlenilo 90 000 € na rekonštrukciu budovy na Továrenskej ulici. Divadlo sa zo Štefánikovej ulice po 28 rokoch presťahovalo do nových priestorov v októbri 2021.

 Tvorba 
Prvá premiéra divadla bola inscenácia Than perdal o Roma () od Daniely Hivešovej-Šilanovej. Konala sa 20. decembra 1992 a hudobne sa na jej príprave podieľal prvý dirigent divadla Eugen Brindzák. Prvé hosťovanie divadla mimo mesta Košice bolo 24. mája 1993 v Divadle Pavla Országha Hviezdoslava v Bratislave. Do septembra 2002 divadlo uviedlo spolu 30 premiér, cez 1100 predstavení, nielen na svojich doskách.

Divadlo svojím Eurofesitvalom prispelo k prezentácii zavádzania euromeny na Slovensku. Iniciátor - NBS poskytla divadlu finančný grant a to zinscenovalo humorné predstavenie. Dej bol založený na príbehu rómskej rodiny počas jej pobytu v Írsku. Vychádzalo sa z predošlej inscenácie komédie Prešibaná rodinka. Prvé vystúpenie sa konalo 14. júla 2008 v mestečku Medzev v okrese Košice-okolie, celkovo bolo naplánovaných 40 vystúpení. Podľa riaditeľa divadla Karla Adama išlo o unikátny spôsob prezentácie novej meny menšine v rámci celej eurozóny.

 Významní zamestnanci 
 Jozef Banyák - režisér
 Milan Godla
 Marián Balog
 Ondrej Ferko
 Jozef Ferko
 Soňa Samková
 Daniela Hivešová-Šilanová
 Ján Šilan
 Juraj Svoboda - režisér

 Orchester divadla 
 Karel Adam
 Arnold Sási
 Eugen Bunda
 Charlie Hudi
 Viktor Adam
 Radovan Žiga
 Vladimír Adam

 Referencie 

 Pozri aj 
 Zoznam samosprávnych divadiel na Slovensku

 Externé odkazy 

 Divadlo Romathan

Romathan
Romathan
Kategória:Samosprávne divadlá na Slovensku
Kategória:Organizácie v zriaďovateľskej pôsobnosti Košického samosprávneho kraja
Kategória:Rómovia na Slovensku